ট্র্যাফিক আইনলঙ্ঘন ঠেকাতে গিয়ে শহরে একইদিনে দু’জায়গায় আক্রান্ত হল পুলিশ।
বুধবার সকালে প্রথম ঘটনাটি ঘটে নারকেলডাঙায়। সেখানে আক্রান্ত হন ট্র্যাফিক পুলিশের এক কনস্টেবল। দ্বিতীয় ঘটনাটি সার্ভেপার্ক এলাকায়। সেখানে হেনস্থার শিকার হতে হয় কলকাতা পুলিশের এক সার্জেন্টকে। দুটি ঘটনাতেই অবশ্য অভিযুক্তদের পুলিশ গ্রেফতার করেছে। তবে শহরে বার বার যেভাবে কর্তব্য পালন করতে গিয়ে হামলার মুখে পড়তে হচ্ছে বাহিনীর কর্মীদের, তা নিয়ে উদ্বিগ্ন কলকাতা পুলিশের কর্তারা।
পুলিশ জানিয়েছে, এদিন সকাল সাড়ে ১১টা নাগাদ এম জি রোড এবং আমহার্স্ট স্ট্রিটের সংযোগস্থলে ডিউ়টি করছিলেন শিয়ালদহ ট্র্যাফিক গার্ডের কনস্টেবল দেবাশিস বসু। অভিযোগ, সেই সময় সিগন্যাল অমান্য করে বাইক নিয়ে যাওয়ার চেষ্টা করে এক যুবক। তাকে আটক করলে সে দেবাশিসকে মারধর করে বলে অভিযোগ। ঘটনার জেরে এলাকায় উত্তেজনার সৃষ্টি হয়। পুলিশকর্মীর অভিযোগের ভিত্তিতে নারকেলডাঙার বাসিন্দা মহম্মদ জিশান শামিম নামে ওই অভিযুক্তকে গ্রেফতার করে আমহার্স্ট স্ট্রিট থানার পুলিশ। বাজেয়াপ্ত করা হয় বাইকটিকে। 
সার্ভে পার্ক এলাকায় এদিন দুপুর সাড়ে ১২টা নাগাদ ঘটে দ্বিতীয় ঘটনাটি। পুলিশ সূত্রের খবর, বাইপাসের কালিকাপুরে ওই সময় ডিউটি করছিলেন পূর্ব যাদবপুর ট্র্যাফিক গার্ডের সার্জেন্ট মানবেন্দ্র বিশ্বাস। সেই সময় নম্বর প্লেটবিহীন একটি বাইক দেখতে পেয়ে বছর আঠারোর এক তরুণকে আটক করেন তিনি। তার কাছে গাড়ির কাগজপত্র দেখতে চাইলে লাইসেন্স বা অন্য কোনও নথিই দেখাতে পারেনি সে। অভিযোগ, ওই সার্জেন্ট বাইকটিকে আটক করে ব্যবস্থা নেওয়ার প্রস্তুতি নিলে, নিজের বাবাকে ফোন করে ডেকে নেয় ওই তরুণ। খবর পেয়ে  ঘটনাস্থলে পৌঁছেই ওই তরুণের বাবা বিদ্যুত্ নারায়ণ দাস পুলিশের উপর হম্বিতম্বি শুরু করেন বলে অভিযোগ। ট্র্যাফিক পুলিশের এক কর্মী জানান, ওই ব্যক্তি অশ্রাব্য ভাষায় পুলিশকে গালিগালাজ করে দেখে নেওয়ারও হুমকি দিতে থাকে। শুধু তাই নয়, পুলিশ বাইকটিকে আটক করে ট্র্যাফিক গার্ডে নিয়ে যাওয়ার চেষ্টা করলে তাতেও বাধা দেন ওই ব্যক্তি। এরপরই সরকারি কাজে বাধা দেওয়া ও হুমকির অভিযোগে তথ্যপ্রযুক্তি সংস্থার কর্মী বিদ্যুতকে গ্রেফতার করে পুলিশ। সূত্রের খবর, এর আগেও ধৃত অভিযুক্ত ট্র্যাফিক আইন ভেঙেছিল।  তবে ওই তরুণকে গ্রেফতার করা হয়নি। তার বাইকটি আটক করা হয়েছে। 
এছাড়া, মঙ্গলবার রাতে দুই পরিবারের বিবাদের জেরে উত্তেজনা ছড়ায় রাজাবাগান এলাকায়। চলে ইট বৃষ্টি। পরিস্থিতি নিয়ন্ত্রণে আনতে গিয়ে ক্ষতিগ্রস্ত হয় পুলিশের কয়েকটি গাড়ি।